John Magufuli

John Pombe Magufuli (født 29. oktober 1959 i Chato i Tanganyikaterritoriet, død 17. mars 2021) var en tanzaniansk lærer og politiker som var landets femte president fra 2015 til sin død i 2021.

Liv og virke

Bakgrunn
Magufuli var katolikk. Etter grunnskole gikk Magufuli på college for pedagogikk, der han tok slutteksamen i 1982 i undervisningsvitenskap med tyngdepunktene kjemi og matematikk.

Tidlig karriere
I 1982 og 1983 var han kjemi- og matematikk ved en videregående skole (secondary school). Han avtjente militærtjeneste fra 1983 til 1984. Fra 1985 og 1988 studerte han videre til bachelorgraden i undervisningsfagene kjemi og matematikk ved University of Dar es Salaam. Mellom 1989 og 1995 arbeidet han som industrikjemiker. Han fortsatte innimellom med videreførende studier ved universitetene i Dar-es-Salaam og Salford (England), med avslutning med mastergrad (Master of Science (M.Sc.) i kjemi. 

Han giftet seg med grunnskolelæreren Janeth Magufuli. De fikk fem barn.

I tiden som minister flere år senere tok han doktorgrad i kjemi i Dar-es-Salaam.

Politisk karriere
Han ble først valgt inn i Tanzanias nasjonalforsamling i november 1995, og hadde en rekke statsrådsposisjoner etter det. 

Under Benjamin Mkapas presidentskap var Magufuli stedfortredende arbeidsminister fra 1995 til 2000 og deretter til 2005 arbeidsminister. Fra 6. januar 2006 til 13. februar 2008 var Magufuli minister for landlig utvikling og bebyggelse. Fra 13. februar 2008 til 28. november 2010 innehadde han ministerposten for jordbruk og fiskerier. Da var han igjen arbeidsminister til 2015. Som arbeidsminister fikk han tilnavnet tingatinga /=traktor, bulldoser).

Han sto som kandidat for regjeringspartiet Chama cha Mapinduzi (CCM) i valget i Tanzania 2015, og vant med 58 % av stemmene, og ble innsatt som president 5. november 2015.

Magufuli gikk som president raskt til felts mot elitenes korrupsjon, nepotisme og sløseri med skattebetalernes penger. Han fikk for eksempel i desember 2015 avsatt hele ledelsen av den tanzanianske havnemyndighet for korrupsjon og vanstyre. En av hans første embedshandlinger var å avlyse festlighetene planlagt for unavhengighetsdagen, fordi han mente at kostnadene bedre kunne benyttes i kampen mot koleraen. Skattesnytere fikk en ukes amnesti til selv å opplyse om hva de hadde holdt unna. For regjeringsrepresentanter på utenlandsreise ble refusjon av reisekostnader på første klasse ikke utbetalt.

Visepresidenten hans var Samia Suluhu.

Ved et offentlig møte i september 2018 sa Magufuli at folk som bruker prevensjonsmidler er for late til å føde en stor familie. Han oppfordret folk til ikke å lytte til deres råd om prevensjon, og mente at mange av dem er utlendinger med onde motiver. Talen er blitt kritisert blant annet av Amnesty International.

Magufulis regjering drev igjennom en rekke infrastrukturprosjekter, blant annet bygging av en havn i Bagamoyo, en ny internasjonal lufthavn i Dodoma og jernbaneprosjekter. Magufuli fortsatte sin forgjenger  Jakaya Kikwetes prosjekt for en modernisering av jernbanene med oppbygging av normalsporstrekninger i Øst- og Sentral-Afrika. Men først hadde han avbrutt dem da han tiltrådte som president på grunn av en rettsprosess mot en kinesisk oppdragsgiver for uregelmessigheter. I januar 2021 ble det meldt at Magufuli hadde sikret kinesisk finansiering på 1,32 milliarder amerikanske dollar for byggingen av en 341 km langt strekning mellom Mwanza og Isaka.

Hans håndtering av covid-19-pandemien var ukonvensjonell. Han var skeptisk til vanlige medisiner, og til vaksiner, og trodde på og gav selv uttrykk for feiloppfatninger, også av konspiratorisk art. Etter den 7. mai 2020 meldte ikke Tanzania inn noen tall på koronasyke til WHO, og den 8. juni 2020 erklærte Magufuli at det ikke lenger fantes noe koronavirus i Tanzania.

Dødsfall 

Magufuli døde i mars 2021 etter å ha blitt behandlet på en hjerteavdeling kort tid i forveien. Visepresident Samia Suluhu Hassan kunngjorde at dødsårsaken var hjertefeil, men opposisjonsleder Tundu Lissu uttalte til kenyanske medier at han hadde opplysninger om at Magufuli døde av covid-19. Kenyanske medier hevdet også at Magufuli var blitt fløyet til sykehus i Nairobi og fikk behandling der mellom 7. og 11. mars. 

To dager etter kunngjøringen om Magufulis død ble Samia Suluhu innsatt som Tanzanias nye president. Ifølge Tanzanias grunnlov skal Suluhu sitte som president ut Magufulis valgperiode, fram til 2025.

Referanser 

Tanzanianske presidenter
Representanter i Tanzanias nasjonalforsamling
Vaksinemotstandere